Din il-gazzetta tista' tikkonferma li għal Settembru li ġej, il-ġenituri u t-tfal Żebbuġin se jkun qed ikollhom skola ġdida tal-primarja kkumplimentata wkoll minn childcare centre ġdid tal-ogħla kwalità. Dan hekk kif bħalissa l-Fondazzjoni għall-Iskejjel t'Għada (FTS) għaddejja b'ħidma estensiva sabiex il-bini tal-iskola sekondarja, li m'għadux jintuża, ikun rinovat u mibdul fi skola ġdida tal-primarja li se tkun aċċessibbli għall-persuni b'diżabbiltà, attraenti u moderna għall-aħħar. Dan qed isir b'investiment ta' madwar €800,000 fl-iskola ta' Ħaż-Żebbuġ biss. Għalhekk, minn Settembru li ġej, l-iskola primarja ta' Ħaż-Żebbuġ se timxi f'din il-binja l-ġdida. Il-binja eżistenti tal-iskola primarja se tinkludi childcare centre ġdid fis-sular ta' isfel u learning support centre fis-sular ta' fuq. Aċċessibbiltà għall-persuni b'diżabbiltà Ix-xogħol estensiv li qed isir bħalissa jinkludi modifiki fl-istruttura tal-binja li fiha kien hemm l-iskola sekondarja, liema skola għalqet xi snin ilu. Dawn il-modifiki fl-istruttura jinkludu l-installazzjoni ta' lift ġdid għall-ewwel darba, toilets ġodda, twaqqigħ ta' ħitan, u saħansitra mina taħt l-art li se tgħaqqad l-iskola l-ġdida mal-iskola primarja li hemm bħalissa. Apparti minn hekk, se jkunu qed isiru diversi modifiki oħrajn anke fil-faċċata tal-iskola, biex din tkun aċċessibbli għall-persuni b'diżabbiltà. Xogħol infrastrutturali ieħor huwa l-livellar tal-bitħa tal-iskola peress li fl-iskola l-antika, il-bitħa kellha livelli differenti minn tal-istess binja. Bil-modifiki li qed isiru, il-bitħa tal-iskola l-ġdida se tkun tal-istess livell tal-kuriduri u l-klassijiet tal-madwar. Xogħol ieħor li qed isir huwa t-tqegħid ta' servizzi kompletament ġodda tal-ilma u l-elettriku, il-kisi tal-ħitan kollha bil-ġibs, it-twaħħil ta' suffetti fis-soqfa, tqegħid ta' madum u rħam ġdid, u diversi xogħlijiet ta' landscaping fil-bitħa u mal-faċċata tal-iskola. Fil-fatt, b'dan il-proġett, l-FTS se tkun qed issebbaħ l-ambjent tal-madwar f'din il-parti ċentrali tar-raħal. Investimenti fit-teknoloġija u l-faċilitajiet sportivi Probabli l-aktar komponent importanti ta' dan il-proġett huwa l-investiment li qed isir fl-għamara tal-iskola kollha, fl-interactive white boards, fil-kompjuters, u f'diversi apparat ieħor li huwa utli għat-tagħlim fid-dinja tal-lum. Investiment kbir qed isir ukoll fil-faċilitajiet sportivi li se jkollha din l-iskola. Fl-aħħar nett, din l-iskola partikolarment il-klassijiet, se jkollhom ambjent ferm isbaħ minn dak li t-tfal huma imdorrijin bih. Għalhekk, proprju minn Settembru li ġej, it-tfal Żebbuġin, l-għalliema u l-ġenituri tagħhom, se jkunu qed igawdu minn dan l-ambjent li jixraq lis-soċjetà tagħna. Aktar xogħlijiet fis-sajf f'Malta u f'Għawdex Apparti x-xogħol f'din l-iskola ta' Ħaż-Żebbuġ, qed isiru xogħlijiet ta' manutenzjoni estensiva f'diversi skejjel oħra f'Malta u Għawdex, b'investiment ta' kważi €3 miljuni. Dan apparti ż-żewġ skejjel sekondarji li qed jinbnew fir-Rabat u f'Ħal Kirkop, b'investiment totali li jlaħħaq kważi €15-il miljun. Din il-gazzetta hija infurmata wkoll li hekk kif jibdew il-btajjel tas-sajf, se jkun qed isir xogħol ieħor ta' manutenzjoni f'għadd ta' skejjel oħrajn, din id-darba f'Għawdex, fosthom fil-Kulleġġ ta' din il-gżira li jinkludi l-iskola primarja tax-Xewkija, tal-Għarb, ta' Kerċem, tas-Sannat u tal-Qala. Skejjel oħrajn li qed ikunu ppjanati huma dawk fil-Qawra fejn mistennija ssir skola kbira għal 600 ruħ biex tilqa' għall-popolazzjoni li dejjem qed tikber f'dawk l-inħawi, skola primarja f'Marsaskala, kif ukoll skola primarja ġdida fir-Rabat Għawdex, minħabba l-fatt li dik li hemm bħalissa għandha 160 sena. Huwa ppjanat li din tinbidel totalment u mistennija tkun ikkumplimentata b'parkeġġ taħtha li mistenni jesa' madwar 500 karozza.